Muioch-mui a abadennoù e gouezeleg a zo bremañ war BBC ALBA, bet krouet e miz Gwengolo  2008 gant MG ALBA hag ar BBC. Gall a reer he gwelet war Sky (kanol 168) ha Freesat 110. Degemeret mat eo bet ar chadenn nevez-se. Diskouez a ra ar roll abadennoù pinvidigezh an danvez ha barregezh ar grouerion hag an abadennourion. Kinnig a ra ivez ar BBC ur skingomz e gouezeleg, Radio nan Gàidheal (a skign ingal abadennoù kensavet gant Raidió na Gaeltachta e Republik Iwerzhon). Ur studio nevez a-feson a vast da ezhommoù ar chleweled e Sabhal Mòr Ostaig, war enez Skye. Pouezus-tre eo bremañ ar chleweled,  hep mar ebet, evit brudañ ha sevel leurenn an arzoù hag ar sonerezh gouezelek, lañset gant Fèisean nan Gàidheal, aozadur diorren fèis en doa graet kement a berzh.